Diari Oficial de la Generalitat Valenciana


Sumari del DOGV 7970, del 01-02-2017 (2017/632)

RESOLUCIÓ de 17 de gener de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 470/01-AIA Ayora.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7970

Data del DOGV
:   01-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/632


Data del document
:   17-01-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 17 de gener de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 470/01-AIA Ayora. [2017/632]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 470/01-AIA Ayora.  
  
  
«Declaració d'impacte ambiental  
Expedient: 470/01-AIA.  
Títol: Explotació porcina de cicle tancat.  
Promotor: Dalland Hybrid de España, SA.  
Autoritat substantiva: Ajuntament d'Ayora (València).  
Objecte del projecte: obtenció de llicència d'activitat de l'ampliació de l'explotació existent.  
Localització: partida Casa de Juan Murcia, polígon 66, parcel·la 2, del terme municipal d'Ayora (València).  
  
Descripció del projecte  
1. Descripció de les característiques més rellevants del projecte.  
Es pretén obtindre la llicència d'activitat per a l'ampliació de l'explotació, les característiques de la qual, segons la documentació aportada, són:  
L'activitat tindrà una capacitat per a 750 porques mares en cicle tancat.  
L'ampliació consisteix en l'adequació de tres cossos de nau existents i la construcció de 5 naus més, el resultat de tot el conjunt és una superfície total a ocupar de 14.437 m², destinats a naus de recria, gestació i paridores. Així mateix, s'actualitzarà també la bassa de decantació de purins existent amb anterioritat en l'explotació porcina construint una en sèrie a l'existent que conforma una capacitat total de 5.687 m³.  
  
Es calcula una producció anual de purins de 13.312 m³/any, els quals es conduiran des de les fosses de purins, per conduccions de PVC, fins a unes basses de decantació, amb capacitat per a emmagatzemar purins durant un període superior a 4 mesos. Les basses estaran construïdes amb blocs de formigó prefabricat farcits de formigó armat, tot això aïllat per làmina de polietilé d'alta densitat.  
Els purins seran tractats microbiològicament amb l'objecte de millorar les seues característiques com a adob orgànic per a posteriorment ser aplicat en les parcel·les agrícoles cultivades, seran necessàries un total de 254,1 ha i en la finca es disposa d'un total de 386,5 ha.  
Es disposarà de fossa de cadàvers estanca i impermeabilitzada, s'usarà calç viva en tots els abocaments que es realitzen.  
Es disposarà de gual sanitari als accessos a l'explotació.  
L'explotació porcina de cicle tancat parteix de quatre naus amb capacitat per a albergar-hi 340 places, la qual va ser sotmesa a avaluació d'impacte ambiental, la declaració d'impacte ambiental la va dictar la directora general de Planificació i Gestió del Medi en data 28 de juny de 2000. Aquesta declaració d'impacte ambiental es va basar en la legalització de 4 naus existents amb capacitat per a albergar-hi 340 places de reproductores en cicle tancat, per la qual cosa l'expedient de legalització de l'ampliació realment hauria d'estar referit a 4 naus més i no a 5 com s'ha indicat.  
  
Tramitació administrativa  
1. Informació pública. Remissió de l'expedient.  
El projecte d'activitat, expedient municipal i l'estudi d'impacte ambiental és remés per la Direcció Territorial de Medi Ambient el 19 de novembre de 2001.  
Se sol·licita al promotor, a través de l'ajuntament, ampliació a l'estudi d'impacte ambiental i autorització prèvia de la COPUT amb data 13 de desembre de 2001, documentació que acaba de presentar-se el 26 de març de 2002.  
La informació pública s'ha realitzat en el DOGV número 4314 de 14 d'agost de 2002, sense que s'hagen produït al·legacions.  
2. Peticions d'informes sectorials i documentació complementària.  
  
Se sol·licita ampliació a l'estudi d'impacte ambiental el 13 de desembre de 2001, relativa a la presentació d'informació complementària, entre la qual se sol·licita la presentació de l'autorització prèvia de la COPUT, justificació de la superfície agrícola on s'aplicaran els purins com a adob orgànic, del tractament microbiològic a què se sotmetran els purins, així com el compliment dels condicionants que es van exigir en l'estimació d'impacte ambiental que va dictar la directora general de Planificació i Gestió del Medi en data 28 de juny de 2000.  
  
El promotor completa la documentació sol·licitada el 26 de març de 2002.  
En l'ampliació presentada, justifica que els purins se sotmeten a tractament microbiològic abans de aplicar-los en el camp, amb la finalitat de millorar les seues característiques per a ser aplicat com a adob orgànic, encara que no ha especificat el mode d'ús, on s'aplica, temps de permanència dels purins en les basses de purins perquè el tractament siga efectiu, etc.  
L'autorització prèvia de la COPUT obtinguda en data 14 d'abril de 1998, relativa a la legalització de 4 naus, corresponia a una superfície construïda de 17.866 m². L'autorització prèvia de la COPUT, obtinguda el 5 de març de 2002, relativa a l'ampliació, correspon a una superfície construïda de 15.186 m², per la qual cosa les dades aportades pel promotor per a l'obtenció d'aquesta autorització no s'ajusten a valors reals.  
  
Informes sectorials  
L'expedient municipal arreplega la informació següent:  
- Informe favorable del cap local de sanitat.  
- Informe favorable de l'arquitecte municipal.  
- Informe favorable de l'alcaldia.  
- Autorització prèvia de la COPUT per a l'ampliació sol·licitada, concedida l'1 de març de 2002 i en la qual s'indica que l'informe de la Conselleria d'Agricultura és favorable condicionat que no superen la capacitat productora del grup al qual pertanyen (especial). Igualment l'informe de la Conselleria de Medi Ambient és favorable condicionat que no afecten la via pecuària Cañada Real de la Tortosilla, de 75 m. d'amplària legal segons la Llei de vies pecuàries, sòl de domini públic propietat de la Generalitat Valenciana, que el promotor haurà de preservar de qualsevol tipus d'actuació.  
- Informació pública en el DOGV número 4314, de 14 d'agost de 2002, sense que s'hagen presentat al·legacions.  
- La Conselleria d'Agricultura, Pesca i Alimentació ha concedit mitjançant una resolució la qualificació de «explotació porcina de protecció sanitària especial» a l'activitat porcina.  
  
Afeccions legals  
El sòl on s'ubica l'explotació, està classificat com sòl no urbanitzable comú, segons el PGOU d'Ayora.  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994 d'espais naturals protegits de la Comunitat Valenciana.  
  
Consideracions ambientals  
1. Elements ambientals que poden veure's afectats de forma important pel projecte.  
En l'estudi d'impacte ambiental s'han identificat els elements ambientals susceptibles de ser afectats pel projecte, entre els quals s'arreplega: sòl, atmosfera, hidrologia, vegetació, fauna, paisatge, medi socioeconòmic.  
A causa de la ubicació de l'explotació, aïllada d'altres explotacions de naturalesa semblant, i allunyada (7 km aproximadament) del nucli urbà més pròxim, es considera que els elements ambientals més rellevants en aquesta activitat, susceptible de ser afectats pel projecte son: sòl, per la contaminació associada a l'abocament de purins o problemes de percolació per impermeabilització deficient; hidrologia, per contaminació per purins; atmosfera, per emissió d'olors associades a la fermentació de purins, etc.  
L'explotació s'ubica en una zona forestal, amb la presència d'algunes àrees cultivades de secà.  
2. Identificació i valoració d'impactes.  
En l'estudi d'impacte ambiental s'ha realitzat una succinta descripció dels possibles impactes que pot causar l'actuació, tant en la fase de construcció com en la de funcionament.  
Es desestima en aquesta declaració d'impacte ambiental l'afecció en la fase de construcció, ja que l'ampliació ja s'ha dut a terme, per la qual cosa es tracta d'una legalització.  
Durant la fase de funcionament, s'ha identificat com a possibles impactes, els que pot causar en el sòl i en les aigües subterrànies, per l'aplicació de purins com a adob orgànic o els possibles lixiviats que es produïsquen en l'explotació; sobre l'aire per emissió d'olors.  
  
Després d'una avaluació qualitativa dels impactes, s'ha considerat que l'actuació serà compatible mediambientalment amb l'aplicació de les mesures correctores proposades en l'estudi d'impacte ambiental.  
  
Es considera necessari aplicar les mesures correctores següents, complementàries a les exposades en l'estudi d'impacte ambiental:  
- La impermeabilització proposada en les basses de contenció de purins, a base de blocs de formigó prefabricat farcits de formigó armat, tot això aïllat per làmina de polietilé d'alta densitat, no es considera adequada, ja que haurà d'assegurar-se la impermeabilitat d'aquestes basses amb els materials constructius utilitzats, sense haver de recórrer a la làmina de polietilé d'alta densitat.  
3. Consideracions sobre la proposta de mesures correctores i del programa de vigilància ambiental.  
Les mesures correctores que es descriuen en l'estudi d'impacte ambiental inclouen les següents:  
- Per a minimitzar el problema de males olors en l'aplicació dels purins es proposa injectar-lo davall la capa superior del sòl a través de grades injectores.  
- Per a evitar qualsevol tipus d'abocament indesitjat fora de les instal·lacions, es disposa de xarxa de clavegueram canalitzada fins a les basses de decantació.  
- Per a millorar les característiques dels purins com a adob orgànic, seran tractats microbiològicament, abans de ser aplicats en les parcel·les agrícoles cultivades, tenint en compte que en cap cas s'escamparan en les proximitats de barrancs, aqüífers, pous o semblants, es distribuiran de manera adequada en les parcel·les i se soterraran per a evitar l'evaporació de les fraccions amoniacals dels purins. Aquesta aplicació s'efectuarà considerant que no se sobrepassen els 170 kg N/any indicats en el Reial decret 261/96 sobre protecció de les aigües contra la contaminació produïda per nitrats procedent de fonts agràries.  
- Es procedirà a pintar les naus amb colors ocres, de manera que s'aconseguisca la seua integració paisatgística, dins d'aquest aspecte s'hi inclouen les instal·lacions accessòries com les sitges de pinso.  
El programa de vigilància ambiental planteja, entre altres mesures, l'anàlisi i seguiment de l'optimització de la gestió dels purins, mitjançant quantificació i registre amb periodicitat mensual dels volums de purins produïts; caracterització química i biològica dels purins emmagatzemats en la bassa de decantació, avaluant independentment els distints compartiments de sedimentació, amb especial atenció al nitrogen, per a avaluar la taxa d'evaporació d'aquest element en la fase final del procés i abans de l'aplicació i establiment d'un protocol de seguiment de les parcel·les a tractar amb l'adob orgànic, s'establiran blancs per a l'anàlisi comparativa, preveient els volums aplicats, el tipus de cultiu, els tractaments culturals i tot això recolzat amb un estricte seguiment meteorològic que permeta referenciar aquests amb les dades de camp.  
  
  
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'article 5é de la Llei d'impacte ambiental i el seu annex I apartat 1.H.  
2. En l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.  
3. L'article cinqué del Decret 162/90, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989 d'impacte ambiental, atribueix la competència a l'òrgan ambiental, per a les declaracions i estimacions d'impacte ambiental dels projectes a què s'aplique aquesta llei.  
4. El reglament orgànic i funcional de la Conselleria de Medi Ambient, aprovat mitjançant el Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.  
  
  
Declaració d'impacte ambiental  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, la granja porcina situada en el terme municipal d'Ayora (València), promoguda per Dalland Hybrid de España, SA, sempre que es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
- Per a minimitzar el problema de males olors els purins s'aplicaran en els camps de cultiu injectant-los davall la capa superior del sòl a través de grades injectores.  
- Per a millorar les característiques dels purins com a adob orgànic, es tractaran microbiològicament, abans de ser aplicats en els camps de cultiu, tenint en compte que en cap cas s'escamparan en les proximitats de barrancs, aqüífers, pous o semblants, es distribuiran de manera adequada en la parcel·la i se soterraran per a evitar l'evaporació de les fraccions amoniacals dels purins. Aquesta aplicació s'efectuarà considerant que no se sobrepassen els 170 kg N/any indicats en el Reial decret 261/96 sobre protecció de les aigües contra la contaminació produïda per nitrats procedent de fonts agràries.  
- La impermeabilització de les basses de purins s'aconseguirà amb els materials constructius utilitzats, sense haver de recórrer a la làmina de polietilé d'alta densitat.  
- Tal com proposa l'estudi d'impacte ambiental, es realitzarà l'anàlisi i seguiment de l'optimització de la gestió dels purins, mitjançant quantificació i registre amb periodicitat mensual dels volums de purins produïts; caracterització química i biològica dels purins emmagatzemats en la bassa de decantació, avaluant independentment els distints compartiments de sedimentació, amb especial atenció al nitrogen, per a avaluar la taxa d'evaporació d'aquest element en la fase final del procés i abans de l'aplicació i establiment d'un protocol de seguiment de les parcel·les a tractar amb l'abonament orgànic, s'establiran blancs per a l'anàlisi comparativa, preveient els volums aplicat, el tipus de cultiu, els tractaments culturals i tot això recolzat amb un estricte seguiment meteorològic que permeta referenciar aquests amb les dades de camp. Aquests resultats es presentaran en aquesta direcció general amb caràcter semestral, almenys durant els dos primers anys a partir de la data de l'emissió de la declaració d'impacte ambiental.  
  
- Haurà de preservar-se de qualsevol tipus d'actuació la via pecuària Cañada Real de la Tortosilla, de 75 m d'amplària legal.  
- L'explotació, així com les basses de purins, haurà de disposar de tanca perimetral construïda amb materials que s'integren de forma harmònica amb el paisatge.  
- S'utilitzarà un sistema protector que impedisca l'accés de vectors a les naus, tal com malla metàl·lica o semblant.  
- Es construirà una fossa de cadàvers, perfectament impermeabilitzada i estanca, on es destinaran els cadàvers que es generen en l'explotació, i es realitzarà estratificació amb calç.  
- Haurà d'assegurar-se la impermeabilització de les naus, així com de les fosses de purins.  
- Es comunicarà a aquesta direcció general qualsevol variació que es produïsca en la destinació dels residus.  
- Haurà d'obtindre's l'autorització ambiental integrada, tal com estableix la Llei 16/2002, d'1 de juliol, de prevenció i control integrats de la contaminació, dins dels terminis que aquesta estableix.  
  
  
Segon  
Notificar als interessats que contra la present resolució, per no ser un acte definitiu en via administrativa, no pot interposar-se cap recurs; la qual cosa no és inconvenient perquè puguen utilitzar-se els mitjans que en defensa del seu dret estimen pertinents.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
  
València, 30 de gener de 2003.- La directora general de Planificació i Gestió del Medi: Paloma Gómez Ossorio.»  
  
València, 17 de gener de 2017.- El director general de Medi Natural i d'Avaluació Ambiental: Antoni Marzo i Pastor.